钦定古今图书集成/历象汇编/乾象典/第036卷 > 《测食》 > 《因食知月体不通光》
## 钦定古今图书集成/历象汇编/乾象典/第036卷 > 《测食》 > 《因食知月体不通光》

问：“月体受光而返照之，必不通光，如铜铁镜。盖通光
则不能受日光而反照，他物亦不能揜日而生影也。”
曰：“镜之设譬似矣，而尚未尽。夫镜之照物而反生之
象，其大小远近，必与物体相当，然后可以镜喻月。今
观镜之面，有突如球，有平如案，有洼如釜。惟平者所
生之象，乃与物体相当。若如釜者，所生物象必倍于
物体；如球者所生物象，必小于物体矣。试以球镜照
远物，而人又从远视之，则物象必倍小。尝持球镜照太阳之体，其小如星。倘月体如球镜，欲其反生太阳
之象，乌可得乎？”又问：“合朔后，月之下半未受日光，而
月体微光，比诸星更显，若不通明，则此光又从何生？
且观其揜日而日全食时，月之边际觉稍明于月之
中心，似中间厚处难通，而薄处稍可通透乎？”曰：“前既
言月在地影最中处，乃天光映照之明，若合朔时，则
有光之天，与月体最为切近，而日光上照，月体约有
大半，四边岂得无光？或言月既非极通光如玻璃，或
半通光如玉石，特因在后之物，其体质不明，故不能
映见在后之物乎？”曰：“试观日食甚之时，天光尽黑，星
体亦现，尔时太阳在后，体质最为明显，何以不能映
见丝毫？可知月体绝不通光也。或言在月后之物，必
更坚密于月者，然后能照见。若较月更通彻，即不能
见乎？”曰：“若然，日体在月后坚密，不亚于月，而亦不能
见，可言日体为通彻乎？又凡目所注，必须有色及所
照之”光。此二者必不通彻之体。乃能受之。则《月体》从
可推矣。